בס"ד

**נבואות ירמיהו בתקופת יאשיהו[[1]](#footnote-1)**

את סדרת השיעורים הזו אנו מסיימים עם ירמיהו. ירמיהו ניבא במשך 40 שנה, אך יש כאן 4 תקופות שונות: יאשיהו, יהויקים, צדקיהו, ואחרי החורבן. בדרך כלל בגלל פרק א' אנו מקבעים את ירמיהו כנביא חורבן אולם בימי יאשיהו זה לא היה כך וירמיהו ממשיך את נביאי תקופת יאשיהו: צפניה, נחום, חבקוק חולדה. הוא הצעיר מבין נביאי תקופה זו.

פרקים ב' – ג' שייכים לתקופת יאשיהו. בפרק ג' הדברים נאמרו במפורש ובפרק ב' זה מובן לפני ההקשר. נראה את פרק ג' פסוק ו:

(ו) וַיֹּאמֶר ה' אֵלַי בִּימֵי יֹאשִׁיָּהוּ הַמֶּלֶךְ הֲרָאִיתָ אֲשֶׁר עָשְׂתָה מְשֻׁבָה יִשְׂרָאֵל הֹלְכָה הִיא עַל כָּל הַר גָּבֹהַּ וְאֶל תַּחַת כָּל עֵץ רַעֲנָן וַתִּזְנִי שָׁם

ה' שואל אותו אם הוא ראה את מה שהיה בעבר, את בגידת ישראל שהייתה בעבר שהרי הם גלו כבר לפני כמאה שנה. ה' ממשיך ואומר:

(ז) וָאֹמַר אַחֲרֵי עֲשׂוֹתָהּ אֶת כָּל אֵלֶּה אֵלַי תָּשׁוּב וְלֹא שָׁבָה ותראה וַתֵּרֶא בָּגוֹדָה אֲחוֹתָהּ יְהוּדָה:(ח) וָאֵרֶא כִּי עַל כָּל אֹדוֹת אֲשֶׁר נִאֲפָה מְשֻׁבָה יִשְׂרָאֵל שִׁלַּחְתִּיהָ וָאֶתֵּן אֶת סֵפֶר כְּרִיתֻתֶיהָ אֵלֶיהָ וְלֹא יָרְאָה בֹּגֵדָה יְהוּדָה אֲחוֹתָהּ וַתֵּלֶךְ וַתִּזֶן גַּם הִיא

בספר ישעיהו נ',א נאמר שלא אתן ספר כריתות ואילו בירמיהו הוא אומר כאן שהוא ייתן גט כריתות. אכן בראשית הפרק נשאלת השאלה איך אפשר להשיב אותה אחרי שהלכה והייתה עם מישהו אחר והרי זה בניגוד לנאמר בספר דברים! גם הושע שואל שאלה זו של מחזיר גרושתו (אחרי שנשאה אחר) והוא עונה שהוא יוליך אותה למדבר להיטהר שם ויקום דור חדש. הדור החוטא לא יוכל לחזור, אך הבאים יכולים. זו גם התשובה של ירמיהו. בפסוק ד כתובה השאלה של דור ירמיהו:

(ד) הֲלוֹא מֵעַתָּה קראתי קָרָאת לִי אָבִי אַלּוּף נְעֻרַי אָתָּה: (ה) הֲיִנְטֹר לְעוֹלָם אִם יִשְׁמֹר לָנֶצַח הֶנֵּה דברתי דִבַּרְתְּ וַתַּעֲשִׂי הָרָעוֹת וַתּוּכָל

יש לציין שבתורה מעולם לא כתוב שכנסת ישראל היא אישה. היא תמיד בן ובן תמיד יכול לחזור. רק לגבי אישה יש מקום לשאול וזה מה שעושים הנביאים. התשובה של ישעיהו לשאלה זו היא שתמיד יש שארית ישראל שלא חטאה. התשובה של יחזקאל היא חילול ה': 'למען שמו הגדול'. ירמיהו, בעקבות הושע, אומר שתהיה הזדמנות לדורות הבאים:

(י) וְגַם בְּכָל זֹאת לֹא שָׁבָה אֵלַי בָּגוֹדָה אֲחוֹתָהּ יְהוּדָה בְּכָל לִבָּהּ כִּי אִם בְּשֶׁקֶר נְאֻם ה'

יהודה לא שבו בכל ליבם. עובדי ע"ז בימי יאשיהו ירדו למחתרת. יאשיהו הפעיל את כח השלטון אך זה לא עשה שינוי בעם.

בכל מקרה, המסקנה מכל זה היא בשלב זה, לא החורבן הוא הנושא (כפי שבדרך כלל מופיע בספר ירמיהו) אלא קריאה לנביא להחזיר את העם:

(יב) הָלֹךְ וְקָרָאתָ אֶת הַדְּבָרִים הָאֵלֶּה צָפוֹנָה וְאָמַרְתָּ שׁוּבָה מְשֻׁבָה יִשְׂרָאֵל נְאֻם ה' לוֹא אַפִּיל פָּנַי בָּכֶם כִּי חָסִיד אֲנִי נְאֻם ה' לֹא אֶטּוֹר לְעוֹלָם

חז"ל מבינים שהכוונה כאן היא להחזיר את עשרת השבטים וירמיהו יצא צפונה. אולם על דרך הפשט אפשר להוכיח ממקומות רבים שגם לאחר הגליית שומרון, נשארו צפונה מיהודה עוד רבים משבטי ישראל ולשם הלך ירמיהו. עמדנו על הוכחות אלו בשיעור מספר 1 כאשר דברנו על המלכת חזקיהו על שבטי ישראל לאחר גלות שומרון. כמובן שיתכן שחזרו גם מהגולה הרחוקה אחרי שיצא קול שיאשיהו עשה מעין איחוד ממלכות מחודש, באו חלק, אך ברור שרובם לא באו.

הרעיון שהתשובה עוד יכולה להועיל ממשיכה ומופיעה בפרק ג'-ד' ואם כן יש כאן פרק מתקופת יאשיהו ומוכח שלא נגזרה הגזרה עדיין. מה שנאמר בימי יהויקים שבגלל מנשה נגזרה הגזרה הכוונה היא בגלל מנשה אך לא בימיו אלא בימי יהויקיים שחזר למעשי מנשה. השליחות הראשונה כאן של ירמיהו זה לומר שיש תקווה.

מדוע דווקא ירמיהו עשה את השליחות הזו? ירמיהו היה כהן מענתות, כאשר שלמה עולה על כסא המלוכה במלכים א' הוא מגרש את אביתר לענתות בשל השותפות שלו עם אדניה. בשום מקור לא כתוב במפורש שירמיהו הוא צאצא של אביתר, אולם זה זועק ממספר מקומות בספר ירמיהו. בפרק ז', נבואה קשה מימי יהויקים, טוען בפניהם ירמיהו שהם צריכים להפסיק לומר "היכל ה' היכל ה'". המקדש לא יועיל לכם, אם לא תשנו את דרכיכם. ושם הוא אומר "כִּי לְכוּ נָא אֶל מְקוֹמִי אֲשֶׁר בְּשִׁילוֹ אֲשֶׁר שִׁכַּנְתִּי שְׁמִי שָׁם בָּרִאשׁוֹנָה וּרְאוּ אֵת אֲשֶׁר עָשִׂיתִי לוֹ מִפְּנֵי רָעַת עַמִּי יִשְׂרָאֵל". נראה שהמקומי כאן זה גם ירמיהו כאשר יש כאן משמעות כפולה: אני צאצא של הכהנים בשילה וזה מקום משפחתנו.

על השוואת שילה לירושלים העמידו את ירמיהו למשפט. הנבואה הזו של פרק ז' מופיעה שוב בפרק כ"ו ושם יש תאריך מפורש - ראשית ימי ממלכת יהויקים. מסופר שם שהכהנים תופסים אותו על כך שהוא העז להתבטא כך ולומר שירושלים תהיה כשילה. ירמיהו בעצם טוען שכדאי לכם להסתכל עלי: אני מופת של חורבן. הם מבחינתם אומרים שהוא מהמשפחות שנפגעו משלמה ולכן הוא מדבר דברי הבל. כפי שמסופר שם בפרק כ"ו, היו שם שרים שהצילו אותו ויש להניח שלמרות שהימים הם של יהויקים, הם עדיין השרים מתקופת יאשיהו.

לאחר ששמים לב למקום מגוריו של ירמיהו, קראים אחרת את הפסוק: "(יב) הָלֹךְ וְקָרָאתָ אֶת הַדְּבָרִים הָאֵלֶּה צָפוֹנָה וְאָמַרְתָּ שׁוּבָה מְשֻׁבָה יִשְׂרָאֵל שזה, כאמור, הישראלים שנשארו בצפון הארץ. ליבו של ירמיהו מחובר לישראלים, לצפון, שהרי הוא מגיע משם. זה מאיר גם את פרק ל"א, נבואת נחמה של גאולה ושיבה לארץ ובסופה מופיע רחל 'קול ברמה נשמע'. רחל היא אמא של ישראל, לא של יהודה. ליבו של ירמיהו מחובר לישראלים, לצפון, כי הוא ממקורו משם. ביהודה יש בגידה והתקווה האמתית תבוא דווקא מבני אפרים, מאנשי הגליל שנשארו. ירמיהו הוא כפרי ולא בן עיר והקשר הראשוני שלו הוא לצפון.

לסיכום: בימי יאשיהו תפקידו העיקרי של ירמיהו הייתה להביא את הישראלים לציון, לירושלים. זה מסביר עוד הרבה דברים רבים בספר.

\*\*\*

נעבור לפרק נוסף שברור שהוא מימי יאשיהו, לפחות חציו הראשון. הכוונה היא לפרק י"א:

(א) הַדָּבָר אֲשֶׁר הָיָה אֶל יִרְמְיָהוּ מֵאֵת ה' לֵאמֹר. (ב) שִׁמְעוּ אֶת דִּבְרֵי הַבְּרִית הַזֹּאת וְדִבַּרְתָּם אֶל אִישׁ יְהוּדָה וְעַל יֹשְׁבֵי יְרוּשָׁלִָם. (ג) וְאָמַרְתָּ אֲלֵיהֶם כֹּה אָמַר ה' אֱלֹהֵי יִשְׂרָאֵל אָרוּר הָאִישׁ אֲשֶׁר לֹא יִשְׁמַע אֶת דִּבְרֵי הַבְּרִית הַזֹּאת.

פסוק ג לקוח כמובן מדברים פרק כ"ז. גם הפסוק הבא לקוח מספר דברים:

(ד) אֲשֶׁר צִוִּיתִי אֶת אֲבוֹתֵיכֶם בְּיוֹם הוֹצִיאִי אוֹתָם מֵאֶרֶץ מִצְרַיִם מִכּוּר הַבַּרְזֶל לֵאמֹר שִׁמְעוּ בְקוֹלִי וַעֲשִׂיתֶם אוֹתָם כְּכֹל אֲשֶׁר אֲצַוֶּה אֶתְכֶם וִהְיִיתֶם לִי לְעָם וְאָנֹכִי אֶהְיֶה לָכֶם לֵאלֹהִים

אין ספק שמדובר כאן על שנת 18 ליאשיהו, על מעמד הברית.

הביטוי 'כור הברזל' לקוח מדברים פרק ד' והביטוי האחרון "והייתם לי לעם וכו'" מופיע מספר רב של פעמים בעיקר בספר דברים.

מחקר המקרא הולך הפוך וטוען שספר דברים נכתב אז אולם השליחות שלנו היא להחזיר את הדברים למקומם: ירמיהו לוקח מספר דברים. ההוכחה לכך היא גם פשוטה: הר עיבל לא היה פעיל כבר 600 שנה. הוא כוסה ונגנז, כפי שמצא פרופ' אדם זרטל, ולא היה לו כל חשיבות. אף אחד לא היה ממציא סיפור היסטורי על אתר לא מוכר ולא רלוונטי. ברור אם כן שספר דברים הוא המקור ממנו שואב ירמיהו.

בהמשך הפרק שולח ה' את ירמיהו לערי יהודה ולחוצות ירושלים. ערי יהודה הם כפרים. ירמיהו מגיע ממקום עממי ותפקידו הוא לא ללכת רק לאליטות הירושלמיות. הוא נדרש ללכת ולשכנע אנשים לשמוע את דברי הברית ולומר להם:

(ז) כִּי הָעֵד הַעִדֹתִי בַּאֲבוֹתֵיכֶם בְּיוֹם הַעֲלוֹתִי אוֹתָם מֵאֶרֶץ מִצְרַיִם וְעַד הַיּוֹם הַזֶּה הַשְׁכֵּם וְהָעֵד לֵאמֹר שִׁמְעוּ בְּקוֹלִי.

הביטוי 'השכם והעד' מופיע עוד מספר פעמים בירמיהו הוא ייחודי לירמיהו (וראו בספרו של נגב ראובני 'אור חדש על ספר ירמיהו'). בפסוק ח הוא מזכיר את העובדה שהעם לא שמעו ולכן באה עליהם כל דברי הברית. הכוונה היא כמובן לתוכחה שבספר דברים.

זה החלק הראשון של פרק יא (א-ח).

מפסוק ט ואילך יש סגנון אחר: התוכחה היא על כך שהם שבו לחטאות אבותיהם והעונש הוא הגלות. נראה שכאן זה כבר ימי יהויקים והכוונה היא שחזרו לחטאים שלפני ימי יאשיהו.

\*\*\*

יש עוד מקומות בספר ירמיהו שנראה שהם מימי יאשיהו. פרק ב פותח בזיכרון החסד של 'לכתך אחרי' וכו' ואחרי כן יש תוכחה קשה על ע"ז שהחליפה את ה'. נראה שזו תוכחה על מה שקרה בימי מנשה. בהמשך שם בפסוק יח:

(יח) וְעַתָּה מַה לָּךְ לְדֶרֶךְ מִצְרַיִם לִשְׁתּוֹת מֵי שִׁחוֹר וּמַה לָּךְ לְדֶרֶךְ אַשּׁוּר לִשְׁתּוֹת מֵי נָהָר

אלה רוצים ברית עם אשור ואלה רוצים ברית עם מצרים. זה מתאים רק לימי יאשיהו משום שבתקופה המאוחרת של ירמיהו אשור כבר לא קיימת ויש רק את בבל.

אם נסכם - פרקים ב'-ג', חלק מפרק י"א ועוד קצת, הם מימי יאשיהו. אכן, בסופו של דבר רוב נבואות ירמיהו בספר שלפנינו נאמרו בימי יהויקים למרות שהוא חי בפועל הרבה יותר שנים בימי יאשיהו. בארבע השנים הללו של ימי יהויקים הוא התנבא הרבה יותר.

**\*\*\***

בפרק ד' פסוקים ז – י נאמר:

(ז) עָלָה אַרְיֵה מִסֻּבְּכוֹ וּמַשְׁחִית גּוֹיִם נָסַע יָצָא מִמְּקֹמוֹ לָשׂוּם אַרְצֵךְ לְשַׁמָּה עָרַיִךְ תִּצֶּינָה מֵאֵין יוֹשֵׁב. (ח) עַל זֹאת חִגְרוּ שַׂקִּים סִפְדוּ וְהֵילִילוּ כִּי לֹא שָׁב חֲרוֹן אַף ה' מִמֶּנּוּ (ט) וְהָיָה בַיּוֹם הַהוּא נְאֻם ה' יֹאבַד לֵב הַמֶּלֶךְ וְלֵב הַשָּׂרִים וְנָשַׁמּוּ הַכֹּהֲנִים וְהַנְּבִיאִים יִתְמָהוּ. (י) וָאֹמַר אֲהָהּ אֲדֹנָי ה' אָכֵן הַשֵּׁא הִשֵּׁאתָ לָעָם הַזֶּה וְלִירוּשָׁלִַם לֵאמֹר שָׁלוֹם יִהְיֶה לָכֶם וְנָגְעָה חֶרֶב עַד הַנָּפֶשׁ

כאן מדובר כבר על בבל.

ספר ירמיהו שלפנינו כתוב על פי מגילת התוכחות שבפרק לו. בפרק לו נאמר:

(א) וַיְהִי בַּשָּׁנָה הָרְבִיעִת לִיהוֹיָקִים בֶּן יֹאשִׁיָּהוּ מֶלֶךְ יְהוּדָה הָיָה הַדָּבָר הַזֶּה אֶל יִרְמְיָהוּ מֵאֵת ה' לֵאמֹר. (ב) קַח לְךָ מְגִלַּת סֵפֶר וְכָתַבְתָּ אֵלֶיהָ אֵת כָּל הַדְּבָרִים אֲשֶׁר דִּבַּרְתִּי אֵלֶיךָ עַל יִשְׂרָאֵל וְעַל יְהוּדָה וְעַל כָּל הַגּוֹיִם מִיּוֹם דִּבַּרְתִּי אֵלֶיךָ מִימֵי יֹאשִׁיָּהוּ וְעַד הַיּוֹם הַזֶּה.

הציווי הוא לכתוב את כל הנבואות והתוכחות ולהקריא אותם אל מול העם ביום צום. הוא נשלח לזעזע את העם, ולקוות שאולי יקרה משהו. בספר הזה היו נבואות עוד מימי יאשיהו.

על פי המסופר שם בהמשך פרק ל"ו, כאשר ירמיהו הגיע לדלת הרביעית, העמודה הרביעית, היה הוא אמר שמלך בבל יבוא ואז יהויקים קרע ושרף את המגילה. היכן כתוב בפעם הראשונה שבבל יבוא? בפרק ד! יהיוקים קרא את פרק ב-ג ואז הגיע לפרק ד' וקרע ושרף את המגילה. לאחר מכן שם ה' ציווה מירמיהו לכתוב מחדש ולהוסיף עוד דברים.

נראה שזה נותן לנו אפשרות להסביר את צורת עריכת הספר כפי שהוא לפנינו. נראה שרוב פרקי התוכחות בפרקים י"א-כ' הם 'מהדורה שנייה'. שם אנו מוצאים את הרדיפות שהתחילו לאחר שיהוקים קרע ושרף את המגילה.

1. סיכום שיעור שהועבר במכללת הרצוג בשנת תשע"ג. סוכם על ידי צוות אתר התנ"ך. [↑](#footnote-ref-1)